**Brigitte Berendonk** (s. 2. toukokuuta 1942 Dankmarshausen, Thüringen) on saksalainen dopingtutkija. Hän oli yhdessä miehensä Werner Franken kanssa merkittävässä roolissa DDR:n valtiojohtoisen dopingohjelman paljastumisessa 1990-luvun alussa.

Urheilu-ura
-----------

Berendonk syntyi Dankmarshausenissa Itä-Saksassa ja muutti perheensä mukana Länsi-Saksaan vuonna 1958. Urheilu-urallaan hän kilpaili kiekonheitossa ja kuulantyönnössä. Mexicon olympialaisissa 1968 hän sijoittui kiekonheitossa kahdeksanneksi ja Münchenissä 1972 yhdenneksitoista. Universiadeissa hän sai kiekonheitossa hopeaa 1967 ja 1970 ja kuulantyönnössä pronssia 1967. EM-kilpailuissa Helsingissä 1971 hän sijoittui kiekonheitossa kymmenenneksi ja kuulantyönnössä 13:nneksi. Berendonk voitti kiekonheitossa Saksan-mestaruuden vuonna 1971 ja oli hopealla vuosina 1967–1970 ja 1972–1973. Kuulantyönnössä hän voitti Saksan-mestaruuden 1973. Hänen ennätyksensä kuulantyönnössä on 16,70 m (vuodelta 1971) ja kiekonheitossa 59,90 m (1971).

DDR:n dopingohjelman paljastaminen
----------------------------------

Berendonk kirjoitti jo vuonna 1969 artikkelin *Die Zeit* -viikkolehteen anabolisten steroidien käytöstä kansainvälisessä urheilussa.

Vuonna 1991 ilmestyi Berendonkin kirjoittama kirja *Doping-Dokumente. Von der Forschung zum Betrug* (suomennos *Doping: Kultaa, kunniaa, kurjuutta.* 1993). Kirja perustui Berendonkin ja hänen molekyylibiologi-miehensä Werner Franken (1940–2022) tutkimuksiin ja Berliinin muurin murtumisen jälkeen paljastuneisiin arkistoihin. Osa arkistoista oli ehditty tuhota, mutta merkittävässä asemassa oli DDR:n kansanarmeijan sotilaslääketieteellisessä akatemiassa (MMA) Bad Saarowissa olleet arkistot. Kirja paljasti jo 1960-luvulla käynnistyneen DDR:n järjestelmällisen dopingohjelman. Kirjassa on muun muassa yli 200 itäsaksalaisen huippu-yleisurheilijan nimet joiden käyttämistä dopingaineista ja niiden annostuksista on tietoja paljastuneissa arkistoissa.

Vuonna 2001 Berendonk sai antidopingtyöstä jaettavan Heidi Krieger -mitalin. Palkinto on nimetty kuulantyöntäjä Heidi Kriegerin (nyk. Andreas Krieger) mukaan.

Lähteet
-------

* Berendonk, Brigitte: *Doping: Kultaa, kunniaa, kurjuutta*. Suomentanut Heikkinen, Hannele. MuscleMedi, 1993. ISBN 952-9849-00-1.

### Viitteet

1. 1 2 3 4  Brigitte Berendonk *Olympedia*. Viitattu 27.6.2023. (englanniksi)
2. ↑  Mackay, Duncan: East German doping investigator Werner Franke dies at age of 82 *insidethegames.biz*.  6.12.2022. Viitattu 27.6.2023. (englanniksi)
3. 1 2  Brigitte Berendonk Tilastopaja (vaatii kirjautumisen, maksullinen palvelu). Viitattu 27.6.2023. (englanniksi)
4. ↑  Berendonk 1993, s. 26–29.
5. ↑  Berendonk, Brigitte: Dopingbericht von 1969: Züchten wir Monstren? (5.12.1969 ilmestyneen artikkelin uudelleenjulkaisu) *ZEIT ONLINE*.  8.8.2013. Viitattu 27.6.2023. (saksaksi)
6. ↑  Unsicker, K. Jockusch, B.M. & Kelsell, D.P.: Obituary — Werner W. Franke *Cell and Tissue Research*.  2022. Viitattu 27.6.2023. (englanniksi)
7. ↑  Berendonk 1993, s. 63–69.
8. ↑  Berendonk 1993, s. 146–150
9. ↑  Brigitte Berendonk-Franke erhält Anti-Doping-Preis (arkistoitu versio) *web.archive.org*.  11.3.2007.  Arkistoitu 11.3.2007. Viitattu 28.6.2023. (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Yhdysvallat

 |
|  |
| Henkilöt | 
* World Athletics
* Tilastopaja 🔒

 |
|  |
| Muut | 
* IdRef

 |

 |